Spojené kráľovstvo

Spojené kráľovstvo, dlhý tvar Spojené kráľovstvo Veľkej Británie a Severného Írska (), do roku 2000 po slovensky oficiálne v krátkom tvare nazývané Veľká Británia (), je ostrovný štát v západnej Európe, ktorý sa rozprestiera na Britských ostrovoch a niekoľkých menších ostrovoch. Geograficky zahŕňa ostrov Veľká Británia a severovýchodnú časť ostrova Írsko, na ktorom hraničí s Írskou republikou. V rokoch 1801 – 1927 sa tento štát nazýval Spojené kráľovstvo Veľkej Británie a Írska, pretože jeho súčasťou bol aj celý ostrov Írsko. 

Spojené kráľovstvo je ohraničené jednak hranicou s Írskom a jednak Atlantickým oceánom, resp. jeho lokálnymi časťami, teda Severným morom, Lamanšským prielivom, Keltským morom, prielivom svätého Juraja a Írskym morom. S kontinentálnou Európou je spojené Eurotunelom.

Etymológia a terminológia 

V roku 43 nášho letopočtu sa pojmom Británia označovala rímska provincia, ktorá sa rozprestierala na území dnešného Anglicka a Walesu. V stredoveku sa pojmom „Británia“ označovala tiež menšia časť Francúzska, ktorá je dnes známa ako Bretónsko. Kvôli rozlíšeniu sa ostrov teda začal označovať ako Veľká Británia (pravdepodobne z franc. „Grande Bretagne“), zatiaľ čo Bretónsko bolo označované ako „Malá Británia“. Toto označenie sa však oficiálne nepoužívalo až do roku 1707, kedy došlo k spojeniu anglického a škótskeho kráľovstva do jedného celku nazvaného Kráľovstvo Veľkej Británie.

Zákony o únii z roku 1707 () vytvorili právny základ pre zjednotenie Anglického a Škótskeho kráľovstva do jedného celku pod názvom Kráľovstvo Veľkej Británie. Na označenie tohto štátneho celku sa občas mylne používa aj pojem „Spojené kráľovstvo“. Zákony o únii z roku 1800, ktoré do platnosti vstúpili v roku 1801, zjednotili kráľovstvá Veľkej Británie a Írska do jedného štátneho celku zvaného Spojené kráľovstvo Veľkej Británie a Írska. V roku 1922 dvadsať šesť z tridsiatich dvoch oblastí Írska vystúpilo z únie a založilo Írsky slobodný štát (neskôr Írska republika) a tak je v roku 1927 v britskom parlamente schválený názov „Spojené kráľovstvo Veľkej Británie a Severného Írska“.

Hoci je Spojené kráľovstvo suverénnou krajinou, Anglicko, Škótsko, Wales a Severné Írsko sa tiež často označujú ako krajiny. Pojem „Veľká Británia“ sa bežne vzťahuje na ostrov Veľkej Británie, alebo politicky na Anglicko, Škótsko a Wales. Vo voľnom ponímaní sa niekedy používa ako synonymum pre Spojené kráľovstvo ako celok. Slovo Anglicko sa občas nesprávne používa na označenie Spojeného kráľovstva ako celku, čo je chyba, ktorú robievajú najmä cudzinci.

V slovenčine sa (dodnes) často používajú namiesto názvu Spojené kráľovstvo názvy Veľká Británia alebo Británia, pričom ich používanie je nevhodné a v rozpore s § 18 ods. 7 zákona NR SR č. 215/1995 Z. z.

Geografia Spojeného kráľovstva 

Spojené kráľovstvo zaujíma väčšinu rozlohy Britských ostrovov, skupiny ostrovov ležiacich severozápadne od pobrežia Európy. Okrem dvoch hlavných ostrovov, Veľkej Británie a Írska, je tu niekoľko menších ostrovov. Premenlivé, ale mierne podnebie Britských ostrovov je ovplyvňované Atlantickým oceánom. Západné pobrežie má vysoké zrážky vďaka vetrom vanúcim od oceánu, východné pobrežie je však suchšie.
Najvyššia hora Spojeného kráľovstva je Ben Nevis ().

Škótska vysočina sa vyznačuje divokou a veľkolepou prírodou. Sú tu najvyššie hory Spojeného kráľovstva a predĺžené jazerá nazývané Loch. Na západ od pobrežia Škótska ležia v Atlantickom oceáne dva reťazce ostrovov nazývané Hebridy. Smerom na juh sa krajina zvažuje do údolia mohutnej rieky Clyde. Táto oblasť, známa ako Stredoškótska nížina, je tvorená nízkymi zvlnenými pahorkatinami s kvalitnou poľnohospodárskou pôdou. Vyššie vrchoviny a močiare tvoria hranicu s Anglickom. Provincia Severné Írsko, ktorú delí od Škótska Írske more, má poľnohospodársku pôdu, hlboké zátoky a Lough Neagh – najväčšie jazero Britských ostrovov.

Severné Anglicko je rozdelené vápencovými a žulovými chrbtami horského pásma Pennin. Na severozápade sú hory a trblietavé jazerá. Wales je krajina zelených údolí, riek, trávnatých planín, poľnohospodárskych usadlostí v kopcovitom teréne a hôr. Väčšinu krajiny pokrývajú Kambrické pohoria, posiate malými jazerami a vodopádmi.

Veľkú časť stredného Anglicka tvorí zvlnená rovina, kým hranicu so Severným morom na východe predstavuje plochá nížina. Na husto osídlenom juhovýchode sa nad úrodnými oblasťami poľnohospodárskej pôdy týčia nízke pahorkatiny z kriedy nazývanej Downs. Na juhozápade krajiny sa rozprestierajú rozľahlé plochy močiarov pokryté vresmi. Vlny Atlantického oceánu narážajú na skaly juhozápadného polostrova.

Politika 
Spojené kráľovstvo je konštitučná monarchia. Kráľ vykonáva prevažne reprezentatívnu úlohu. Hlavou štátu je od 8. septembra 2022 kráľ Karol III. Súčasný premiér (; skratka: PM) vlády jeho veličenstva (čo je tradičný názov vlády) je Rishi Sunak.

Parlament je dvojkomorový, pozostáva z Hornej komory – House of Lords a Dolnej komory – House of Commons. House of Lords je komora zložená na dedičnom princípe, jej členmi sú lordi a šľachtici. House of Commons tvoria členovia parlamentu (MP's), ktorí sú volení v priamych voľbách. Vládu tvoria ministri, na čele je Prime Minister (predseda vlády). Predsedom vlády je od októbra 2022 Rishi Sunak. Súčasný volebný systém dáva priestor pre dve veľké strany – Konzervatívnu a Labouristickú. 

Pozri aj: Zoznam predsedov vlády Veľkej Británie a Spojeného kráľovstva

Spoločenstvo národov 
Spojené kráľovstvo je významným členom Spoločenstva národov (; v rokoch 1931 až 1947 Britské spoločenstvo národov), čo je voľné združenie Spojeného kráľovstva a jeho bývalých domínií a kolónií. Medzi jeho 53 členskými štátmi sú okrem iného Austrália, Bangladéš, India, Jamajka, Kanada, Malajzia, Nový Zéland, Pakistan a Singapur. Celkovo 15 členských štátov Commonwealthu, okrem iného Austrália, Kanada a Nový Zéland, má so Spojeným kráľovstvom spoločnú hlavu štátu, kráľa Karola III.

Dejiny 

Hoci Spojené kráľovstvo bolo v 18. a 19. storočí najsilnejšou svetovou veľmocou, vývoj v 20. storočí – obe svetové vojny a predovšetkým potom rozpad koloniálnej ríše – jeho vplyv značne oslabil. Napriek tomu je stálym členom Bezpečnostnej rady OSN, jadrovou veľmocou a aj členom skupiny G8. Spojené kráľovstvo je jednou z najväčších ekonomík sveta so značnými výdavkami na obranu. Tým je naďalej dôležitou politickou, ekonomickou i vojenskou silou vo svetovom meradle. Spojené kráľovstvo je jedným zo zakladajúcich členov NATO a členom Rady Európy. Do roku 2020 bolo aj členom EÚ, ale v referende 23. júna 2016 sa tesná väčšina voličov vyslovila za ukončenie členstva Spojeného kráľovstva v Európskej únii, ktoré nastalo začiatkom roka 2020.

Po úmrtí Alžbety II. sa kráľom Spojeného kráľovstva stal Karol III.

Administratívne členenie 

Spojené kráľovstvo je parlamentnou monarchiou zloženou zo štyroch krajín: Anglicko, Škótsko, Wales a Severné Írsko, ktoré je niekedy považované za provinciu alebo región, nie za krajinu. Pod suverenitu Spojeného kráľovstva patrí tiež jeho 14 zámorských území, ktoré sú zvyškami bývalého Britského impéria. Ako britské korunné závislé územia sú vedené ostrov Man a Normanské ostrovy, ktoré sú priamym vlastníctvom britskej koruny. Nie sú teda súčasťou Spojeného kráľovstva, ale sú s ním spojené federáciou známou ako Britské ostrovy.

Obyvateľstvo

Referencie

Iné projekty

Externé odkazy 
 Oficiálna stránka vlády jej veličenstva 
 Oficiálna stránka britskej kráľovskej rodiny 

 
Konštitučné monarchie
Krajiny EÚ
Členovia NATO
Členovia Commonwealthu
Členovia OSN
Štáty v Európe
Krajiny G8